SL Uradni list Evropske unije C 18/42

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 18/15

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„MOGETTE DE VENDEE“

ES št.: FR-PGI-0005-0541-27.03.2006

ZGO ( X ) ZOP ( )

1. Ime:

„Mogette de Vendée“

2. Država članica ali tretja država:

Francija

3. Opis kmetijskega proizvoda ali živila:

3.1 Vrsta proizvoda:

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

„Mogette de Vendée“ je navadni beli fižol sorte lingot z debelim zrnom pravilne eliptične do ledvičaste oblike, dolžine 1–2 centimetra, je nekoliko progast ali brez prog, pravokoten in ima pogosto prirezane konce.

Opis zrna

— Suho zrno je enakomerne bele barve, brez vidnih močnih žil in z gladko lupino.

Suh fižol „Mogette de Vendée“ ima stopnjo vlažnosti med 10 % in 16 %.

— Napol suho zrno je debelo, pravilne eliptične do ledvičaste oblike ter malo večje kot suho zrno. Je bele do zelo svetlo zelene barve, kadar je zrelo, nekatera zrna so lahko tudi zelena. Njegova lupina je gladka in svetleča. Gre za svež proizvod, ki ne potrebuje namakanja.

— Kuhan fižol „Mogette de Vendée“ ima zrna, ki se topijo v ustih, so homogena po velikosti, obliki in barvi, njihova gladka lupina, ki ni preveč trda, pa se v ustih komaj čuti. Po okusu je skoraj neslan in nesladek ter ima rahel okus po poru in kostanju.

Značilnosti rastline

— pritlikava rast,

— triperesni listi zelene barve,

— cvet je navadno bele barve,

— letna rastna doba fižola traja približno 80–120 dni od maja do septembra,

— sorte, ki se uporabljajo v departmaju Vendée, so zlasti zgodnje do srednje zgodnje sorte,

— najnižja temperatura, primerna za rast, je 8–10 °C, optimalna pa 16–24 °C,

— dobra odpornost na bolezni,

— homogenost cvetenja.

Sorte semen, ki se uporabljajo, redno izbira medpanožna organizacija „Mogette de Vendée“ med komercialnimi sortami, ki so navedene v uradnem katalogu sort in izpolnjujejo merila za fižol „Mogette de Vendée“ ter spadajo v vrsto „Mogette de Vendée“, kot je tradicionalno poznana v departmaju Vendée. Seznam sort se pripravlja na letni ravni in se razdeli med proizvajalce.

3.3 Surovine:

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Fižol „Mogette de Vendée“ je treba gojiti na geografskem območju ZGO.

3.6 Posebna pravila za rezanje, ribanje, pakiranje itd.:

Različni načini predstavitve in pakiranja

— Suh fižol „Mogette de Vendée“: V obliki prodajnih enot: zavojčki, kartonasta embalaža, mrežaste vrečke in druge vrste embalaže različne teže (500 g, 1 kg, 2 kg itd.). Pakiranje na debelo za predelavo ali pakiranje pri kupcih na debelo, ki imajo sklenjen partnerski sporazum.

— Zamrznjen, napol suh fižol „Mogette de Vendée“: V obliki prodajnih enot: zavojčki ali druge vrste embalaže različne teže (1 kg itd.). Pakiranje na debelo za predelavo ali pakiranje pri kupcih na debelo, ki imajo sklenjen partnerski sporazum.

— Kuhan steriliziran fižol „Mogette de Vendée“: v obliki prodajnih enot: kozarci.

— Kuhan pasteriziran fižol „Mogette de Vendée“: v obliki prodajnih enot: posodice s pokrovčkom ali zavojčki.

Proizvod v razsutem stanju se potrošniku ne prodaja.

V vseh primerih se pakiranje opravi v homogenih serijah, ki so identificirane in oštevilčene. Vsak postopek je mogoče natančno izslediti in zanj evidentirati zalogo, kar vključuje datum pakiranja, številko serije uporabljenega proizvoda „Mogette de Vendée“, številko dostave in številko serij pakiranih ali proizvedenih proizvodov ter ustrezne količine.

3.7 Posebna pravila za označevanje:

Proizvodi z označbo ZGO se prodajajo pod imenom „Mogette de Vendée“.

Na oznakah se navede „Zaščitena geografska označba“ in/ali logotip Skupnosti.

4. Jedrnata opredelitev geografskega območja:

Geografsko območje, ki je določeno za proizvod „Mogette de Vendée“, ustreza naslednjim občinam:

Departma Loire-Atlantique

Deli kantonov:

Aigrefeuille sur Maine: občine Geneston, Montbert, La Planche, Vieillevigne.

Legé: občine Corcoué sur Logne, Legé, Touvois.

Machecoul: občine La marne, Paulx, Saint Etienne de Mer Morte.

Saint Philbert de Grandlieu: občine La Limouzinière, Saint Colomban, Saint Philbert de Grandlieu.

Departma Vendée:

Celotni kantoni: Chantonnay, La Chataigneraie, Les Essarts, Fontenay Le Comte, Les Herbiers, L’Hermenault, Marueil sur Lay, Montaigu, Mortagne sur sèvre, La mothe Achard, Palluau, Le Porié sur Vie, Pouzauges, Rocheservière, La Roche sur Yon, Saint Fulgent, Sainte Hermine, Saint Hilaire des Loges.

Deli kantonov:

Challans: občine Challans, Froidfond, La Garnache.

Luçon: občine Chasnais, Lairoux, Luçon, Magnils Reigniers, Sainte Gemme la Plaine.

Maillezais: občine Benet, Bouillé, Courdault, Doix, Liez, Maillezais, Saint Pierre le Vieux.

Moutiers les Mauxfaits: občine La Boissière des landes, Champ Saint Père, Curzon, Le Givre, Moutiers Les Mauxfaits, Saint Avaugourd des Landes, Saint Cyr en Talmondais, Saint Sornin, Saint Vincent sur Graon.

Saint Gilles Croix de Vie: občina Coëx.

5. Povezava z geografskim območjem:

5.1 Posebnost geografskega območja:

Oceansko podnebje, ki je značilno za departma Vendée, zemljepisna širina in relief višje ležečih zaprtih polj (zadnji obronki Armorikanskega masiva) na vzhodu departmaja Vendée omogočajo, da pridelek dobi dovolj vlage in sončne svetlobe. Območje ima v povprečju več kot 600 mm padavin letno, ki so dovolj dobro razporejene skozi celo leto. Temperature so zmerne, pri čemer so štiri mesece (maj–avgust), ko se obdeluje fižol „Mogette“, povprečne temperature precej višje. Sončne svetlobe je več kot 2 000 ur na leto.

Prst na območju pridelave je rečna rjava prst. Bogata je z glenom (> 35 %), nekoliko ilovnata (< 35 %), rjave barve in precej globoka, ni osušena in lahko zadrži precej vode.

5.2 Posebnost proizvoda:

Organoleptične značilnosti proizvoda „Mogette de Vendée“ so (po kuhanju):

— tekstura, ki se stopi v ustih, mehkoba in manjša zrnatost,

— lupina, ki ni trda in je ne čutimo med zobmi,

— homogenost po velikosti, obliki in barvi,

— svetla barva,

— skoraj neslan in nesladek okus,

— rahel okus po kostanju in poru.

Postopki zamrzovanja, pasterizacije in sterilizacije omogočajo, da se te značilnosti ohranijo, kar zagotavlja prednosti pri uporabi proizvoda. Poleg tega je z razvojem celotnega spektra načinov trženja proizvoda „Mogette de Vendée“ potrošniku omogočena široka svobodna izbira, pri čemer se lahko zanese na kakovost proizvoda.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Zveza z geografskim poreklom temelji na kakovosti proizvoda, zgodovinskem slovesu ter lokalnem znanju kmetov pridelovalcev fižola „Mogette de Vendée“.

Kakovost, povezana z območjem proizvodnje

Kakovost proizvoda „Mogette de Vendée“ (sočnost in homogenost) je tesno povezana s pedoklimatskimi značilnostmi območja.

Da se fižol dobro razvije, so potrebni voda, sonce in toplota. Oceansko podnebje, ki je značilno za departma Vendée, zemljepisna širina in relief višje ležečih zaprtih polj na vzhodu departmaja Vendée omogočajo dovolj vlage (250–300 mm padavin od aprila do septembra), veliko sončne svetlobe na območju (2 000 ur/leto) in temperature, ki so blizu optimalnim temperaturam za rast fižola (med 16 °C in 24 °C).

Če so temperature med sejanjem fižola in v času njegove rasti prenizke, se bo seme namočilo, ne da bi klilo, ali pa bo zrasla le nerazvita kal. Posebne razmere v departmaju Vendée omogočajo, da se optimalna temperatura doseže in se ohranja dovolj dolgo za zagotovitev celotnega cikla rastlinam. Zmerne temperature v mesecu maju v departmaju Vendée omogočajo ponovno otoplitev tal, ki zadostuje za hitro in enakomerno rast fižola „Mogette de Vendée“, kar je jamstvo za homogenost proizvoda pri pobiranju pridelka, ki je potrebna za njegovo kakovost.

Značilnost prsti na območju, ki ni osušena in lahko zadrži precej vode, naravno omejuje vodni pritisk na rastlino ter ji omogoča enakomerno porazdelitev hrane in enakomerno rast, ki sta neposredno povezani z razvojem značilnosti fižola, tj. sočnost in homogenost.

Zaradi značilnosti prsti na območju proizvodnje je prst tudi spomladi dobro pripravljena.

Pomanjkanje padavin, ki je zelo pomembno v času pobiranja pridelka na območju ZOP, in ne preveč ilovnata tla povzročita naravno in postopno sušenje fižola, ne da bi nanj vplival dež ali vlažna tla. Zaradi naravnega sušenja v prsti so razlike v fazah rasti fižola manjše, kar pripomore k homogenosti proizvoda.

Nazadnje, kakovost proizvoda „Mogette de Vendée“ (ki se topi v ustih in je homogen, z mehkim in simetričnim zrnom) je tesno povezana s pedoklimatskimi značilnostmi območja:

— popolna prst, ki ima dobro ravnovesje med ilovico in glenom, je nekoliko peščena in precej globoka,

— popolno podnebje z zmernim vodnim primanjkljajem (povprečna potencialna evapotranspiracija in nadzorovano namakanje) in dobrim sončnim obsevanjem.

Sloves proizvoda „Mogette de Vendée“

Fižol „Mogette“, ki je v departmaju Vendée poznan že od 16. stoletja, se od tega obdobja ni prenehal gojiti. Zelo dolgo je bil temelj prehrane tamkajšnjih prebivalcev. Sloves se je ohranil do danes, ko po njem povprašujejo potrošniki, prodaja pa se v Franciji in tujini.

Od konca 17. stoletja so zdravniki opozarjali na kulturo graha in fižola v departmaju Vendée, zlasti na območju močvirja na jugu Francije; že leta 1804 je Cavoleau opisal bel fižol kot „dediščino revnega zakupnika kmetije“ na zahodnem delu ravnine. Med letoma 1814 in 1825 je bilo vsako leto posejanih v povprečju 3 000 ha površin; od leta 1830 do konca 19. stoletja se je povprečna površina povečala na 7 000 hektarjev. Na začetku 20. stoletja je bila proizvodnja še vedno pomembna, pri čemer je pridelek pred prvo svetovno vojno v povprečju znašal 6 000 ton. T. Sarrazin, ki je bil pristojen za kmetijski oddelek, je leta 1930 glede gojenja zelenjave v departmaju Vendée navedel: „najpomembnejši med vsemi sortami je fižol v zrnju, ki je zasajen na skoraj 9 000 hektarih in katerega lokalna sorta, imenovana Mogette, je temelj prehrane podeželskega prebivalstva v departmaju. Fižol je razširjen v celotnem departmaju. V letih, v katerih suša ne uniči preveč pridelka, izvozimo znatne količine.“ Suh fižol se je ob novih tehnikah spreminjal in stoletje pozneje dokončno našel svoj prostor na zaprtih poljih. Tam se danes proizvede večina vsega pridelka, kar je približno 900 ton na leto za splošno organizirano proizvodnjo.

Lokalno znanje

Proizvajalci fižola „Mogette de Vendée“ so se sčasoma seznanili z njegovim gojenjem in so pridobili pomembno znanje, ki jim zagotavlja kakovost njihovega pridelka. Po pobiranju pridelka to kakovost v verigi ohranjajo nosilci dejavnosti, kot si sledijo v postopku proizvodnje. Znanje pa se kljub temu najbolj izrazi predvsem pri pobiranju pridelka. Za suh fižol to poteka v treh korakih: puljenje, sušenje na terenu in mlatev. Težja odločitev za proizvajalca je le, da določi optimalne faze puljenja in mlatve fižola. S predčasnim puljenjem se omogoči postopno sušenje fižola in homogeniziranje mehkobe zrn. Sušenje na terenu omogoča tudi mlatev, ki je enostavnejša brez zelenih listov, zaradi katerih bi se lahko zrnje umazalo. Proizvajalci suhega fižola so sčasoma ugotovili, da je fižol, ki je bil predčasno pobran, ohranil okus po zelenju, zelenjavi. Zrno, ki je pobrano prepozno, ne bo razvilo vseh arom, okus pa bo bolj pust. Za napol suh fižol se pobiranje opravi takoj, pri čemer ni faze sušenja, ker je potrebno sveže zrnje. Proizvajalec na podlagi svojega znanja določi začetek pobiranja, tj. ko je večina strokov rumene barve in napol suhih, zrno pa je bele do svetlo zelene barve.

Sklic na objavo specifikacije:

http://www.inao.gouv.fr/repository/editeur/pdf/CDCAOP/CDCMogetteDeVendee.pdf